ร้านอาหารญี่ปุ่น Wasabi-An เป็นร้านเล็กๆที่เข้าไปก็ได้กลิ่นเหมือนตอนไปประเทศญี่ปุ่นเลย มาทานมื้อกลางวันวันเสาร์ คนไม่เยอะเท่าไหร่ครับ มีที่จอดรถตรงส่วนของ Grand Tower จอดได้สบายๆ ถ้าใครอยากมาทานอย่ามาทานสายมากเพราะปิดบ่าย 2 โมงครับ

วันนี้มาทานสองคน สั่งไปสามอย่าง
Set ข้าวหน้าปลาแซลมอนและไข่ปลาแซลมอน แซลมอน 7-8 ชิ้นเสิร์ฟมาบนข้าวซูชิถ้วยใหญ่ แซลมอนชิ้นหนาและใหญ่ดีครับ มันแทรกพอควร และอิคุระก็ให้มาเยอะพอดีๆ ข้าวซูชิโปะด้วยไข่ฝอยและแตงกวาอร่อยครับ เสิร์ฟมาคู่กับอุด้งเย็นที่เล็ก เส้นอุด้งเหนียวนุ่มดีเลย แต่ติดนิดนึงที่เย็นน้อยไปนิด

Set Tonkatsu หมูดำ ช่วงนี้ถ้าจะสั่งหมูดำบางร้านไม่ค่อยกล้าสั่ง เพราะรู้สึกเหมือนหมูธรรมดาเด้ะๆ แต่ร้านนี้หมูแตกต่างครับ เสิร์ฟมาแบบบ้านๆนิดนึงคือเกล็ดขนมปังจะหลุดๆหน่อย แต่หมูนั้นหอมมาก และเป็นส่วนที่มีมันแทรกและเคี้ยวมันสุดๆ คือเหนียวได้รสชาดกว่าหมูธรรมดานะครับ อร่อยดีครับ 

ส่วนปลาซาบะย่างเกลือสั่งมากินตรงกลาง ชิ้นใหญ่จริงๆด้วย นุ่มอร่อยดีแต่อ่อนเค็มไปนิด 

หลังจากจบชุดนี้ไปก็อิ่มจนพุงกาง มีความสุขดีจริงๆครับ

อ้อ ที่นี่ทุกเซ็ตจะมาพร้อมกับเครื่องดื่มหนึ่งอย่างและของหวานซึ่งเป็นโมจิถั่วแดงนะครับ ชาเขียวร้อน-เย็นก็เสิร์ฟฟรีด้วย Service Charge ก็ไม่มี รู้สึกได้เลยว่าแฟร์กับลูกค้ามากๆ ถูกใจตรงนี้แหละ!